CELEX: 32018R1277
Language: el
Date: 2018-09-18 00:00:00
Title: Κανονισμός (ΕΕ) 2018/1277 του Συμβουλίου, της 18ης Σεπτεμβρίου 2018, για τον καθορισμό των επιστροφών κατά την εξαγωγή στον τομέα του κρέατος πουλερικών

24.9.2018   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 239/1
               
            
         ΚΑΝΟΝΙΣΜΌΣ (ΕΕ) 2018/1277 ΤΟΥ ΣΥΜΒΟΥΛΊΟΥ
         της 18ης Σεπτεμβρίου 2018
         για τον καθορισμό των επιστροφών κατά την εξαγωγή στον τομέα του κρέατος πουλερικών
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 43 παράγραφος 3,
         Έχοντας υπόψη την πρόταση της Ευρωπαϊκής Επιτροπής,
         Εκτιμώντας τα ακόλουθα:
         
                     (1)
                  
                  
                     Βάσει του κανονισμού (ΕΚ) αριθ. 1234/2007 του Συμβουλίου (1), ο οποίος καταργήθηκε με τον κανονισμό (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου (2), η Επιτροπή είχε την εξουσία να καθορίζει τις επιστροφές, όποτε αυτές κρίνονταν απαραίτητες, σύμφωνα με τα κριτήρια και τις απαιτήσεις που προβλέπονται στον κανονισμό (ΕΚ) αριθ. 1234/2007. Στο πλαίσιο αυτό, εκδόθηκε ο εκτελεστικός κανονισμός (ΕΕ) αριθ. 689/2013 της Επιτροπής (3).
                  
               
                     (2)
                  
                  
                     Με την απόφασή του της 20ής Σεπτεμβρίου 2017 (4), το Δικαστήριο ακύρωσε τον εκτελεστικό κανονισμό (ΕΕ) αριθ. 689/2013 της Επιτροπής. Το Δικαστήριο έκρινε ότι η μη τήρηση των διαδικαστικών κανόνων που διέπουν την έκδοση βλαπτικής πράξης συνιστά παράβαση ουσιώδους τύπου και ότι, ως εκ τούτου, η πράξη που παρουσιάζει το ελάττωμα αυτό πρέπει να ακυρωθεί.
                  
               
                     (3)
                  
                  
                     Το Δικαστήριο αποφάνθηκε επίσης ότι, μολονότι επρόκειτο για παράβαση ουσιώδους τύπου, δεν προέκυψε καμία πλάνη θίγουσα τη συμβατότητα της πράξης, η οποία περιελάμβανε τα απαραίτητα μέτρα για την εφαρμογή του κανονισμού (ΕΚ) αριθ. 1234/2007. Ως εκ τούτου, για λόγους ασφάλειας δικαίου και για να αποτραπεί η παρακώλυση της εφαρμογής του κανονισμού (ΕΚ) αριθ. 1234/2007, το Δικαστήριο αποφάσισε να διατηρήσει τα αποτελέσματα του προσβαλλόμενου κανονισμού έως ότου τεθεί σε ισχύ νέα πράξη που θα τον αντικαταστήσει.
                  
               
                     (4)
                  
                  
                     Ο κανονισμός (ΕΕ) αριθ. 1308/2013 κατήργησε τις διαδικαστικές διατάξεις του κανονισμού (ΕΚ) αριθ. 1234/2007 σχετικά με την έκδοση πράξεων καθορισμού επιστροφών. Ο κανονισμός (ΕΕ) αριθ. 1308/2013 εφαρμόζεται από την 1η Ιανουαρίου 2014.
                  
               
                     (5)
                  
                  
                     Είναι επομένως αναγκαίο, για να εκτελεστεί η απόφαση του Δικαστηρίου, να καθοριστούν οι επιστροφές κατά την εξαγωγή για το κρέας πουλερικών στο ίδιο επίπεδο με εκείνο που καθορίστηκε με τον εκτελεστικό κανονισμό (ΕΕ) αριθ. 689/2013. Ο παρών κανονισμός θα πρέπει, συνεπώς, να εφαρμοστεί αναδρομικά για την περίοδο μεταξύ 19ης Ιουλίου 2013 και 31ης Δεκεμβρίου 2013.
                  
               
                     (6)
                  
                  
                     Οι επιστροφές θα πρέπει να χορηγούνται μόνο για τα προϊόντα που επιτρέπεται να κυκλοφορούν ελεύθερα στην Ένωση και φέρουν το σήμα καταλληλότητας που προβλέπεται στο άρθρο 5 παράγραφος 1 στοιχείο β) του κανονισμού (ΕΚ) αριθ. 853/2004 του Ευρωπαϊκού Κοινοβουλίου και του Συμβουλίου (5). Τα εν λόγω προϊόντα θα πρέπει επίσης να πληρούν τις απαιτήσεις του κανονισμού (ΕΚ) αριθ. 852/2004 του Ευρωπαϊκού Κοινοβουλίου και του Συμβουλίου (6).
                  
               
                     (7)
                  
                  
                     Οι επιστροφές που εφαρμόζονταν μέχρι την έκδοση του εκτελεστικού κανονισμού (ΕΕ) αριθ. 689/2013 καθορίστηκαν με τον εκτελεστικό κανονισμό (ΕΕ) αριθ. 360/2013 της Επιτροπής (7). Η λήξη των αποτελεσμάτων του εκτελεστικού κανονισμού (ΕΕ) αριθ. 689/2013 θα είχε ως συνέπεια, μεταξύ άλλων, την εφαρμογή του κανονισμού (ΕΕ) αριθ. 360/2013. Για λόγους ασφάλειας δικαίου, ο κανονισμός (ΕΕ) αριθ. 360/2013 θα πρέπει, συνεπώς, να καταργηθεί,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            
               1.   Οι επιστροφές κατά την εξαγωγή χορηγούνται για τα προϊόντα, για τα ποσά και για την περίοδο που καθορίζονται στο παράρτημα του παρόντος κανονισμού και τηρουμένων των όρων της παραγράφου 2 του παρόντος άρθρου.
            
            
               2.   Τα προϊόντα που είναι επιλέξιμα για επιστροφή κατά την εξαγωγή σύμφωνα με το παρόν άρθρο πληρούν τις σχετικές απαιτήσεις των κανονισμών (ΕΚ) αριθ. 852/2004 και (ΕΚ) αριθ. 853/2004 και, ειδικότερα, έχουν παρασκευαστεί σε εγκεκριμένες εγκαταστάσεις και πληρούν τους όρους σήμανσης αναγνώρισης που ορίζονται στο παράρτημα II τμήμα I του κανονισμού (ΕΚ) αριθ. 853/2004.
            
         
         
            Άρθρο 2
            Καταργείται ο εκτελεστικός κανονισμός (ΕΕ) αριθ. 360/2013.
         
         
            Άρθρο 3
            Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            Εφαρμόζεται από τις 19 Ιουλίου 2013 έως τις 31 Δεκεμβρίου 2013.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 18 Σεπτεμβρίου 2018.
            
               
                  Για το Συμβούλιο
               
               
                  Ο Πρόεδρος
               
               G. BLÜMEL
            
         
         
            (1)  Κανονισμός (ΕΚ) αριθ. 1234/2007 του Συμβουλίου, της 22ας Οκτωβρίου 2007, για τη θέσπιση κοινής οργάνωσης των γεωργικών αγορών και ειδικών διατάξεων για ορισμένα γεωργικά προϊόντα («Ενιαίος κανονισμός ΚΟΑ») (ΕΕ L 299 της 16.11.2007, σ. 1).
         
            (2)  Κανονισμός (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για τη θέσπιση κοινής οργάνωσης των αγορών γεωργικών προϊόντων και την κατάργηση των κανονισμών (ΕΟΚ) αριθ. 922/72, (ΕΟΚ) αριθ. 234/79, (ΕΚ) αριθ. 1037/2001 και (ΕΚ) αριθ. 1234/2007 του Συμβουλίου (ΕΕ L 347 της 20.12.2013, σ. 671).
         
            (3)  Εκτελεστικός κανονισμός (ΕΕ) αριθ. 689/2013 της Επιτροπής, της 18ης Ιουλίου 2013, για τον καθορισμό των επιστροφών κατά την εξαγωγή στον τομέα του κρέατος πουλερικών (ΕΕ L 196 της 19.7.2013, σ. 13).
         
            (4)  Απόφαση της 20ής Σεπτεμβρίου 2017, Tilly-Sabco κατά Επιτροπής, C-183/16 P, ECLI:EU:C:2017:704.
         
            (5)  Κανονισμός (ΕΚ) αριθ. 853/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τον καθορισμό ειδικών κανόνων υγιεινής για τα τρόφιμα ζωικής προέλευσης (ΕΕ L 139 της 30.4.2004, σ. 55).
         
            (6)  Κανονισμός (ΕΚ) αριθ. 852/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για την υγιεινή των τροφίμων (ΕΕ L 139 της 30.4.2004, σ. 1).
         
            (7)  Εκτελεστικός κανονισμός (ΕΕ) αριθ. 360/2013 της Επιτροπής, της 18ης Απριλίου 2013, για τον καθορισμό των επιστροφών κατά την εξαγωγή στον τομέα του κρέατος πουλερικών (ΕΕ L 109 της 19.4.2013, σ. 27).
      
      
         
            ΠΑΡΑΡΤΗΜΑ
            
               ΕΠΙΣΤΡΟΦΕΣ ΚΑΤΑ ΤΗΝ ΕΞΑΓΩΓΗ ΣΤΟΝ ΤΟΜΕΑ ΤΟΥ ΚΡΕΑΤΟΣ ΠΟΥΛΕΡΙΚΩΝ ΠΟΥ ΕΦΑΡΜΟΖΟΝΤΑΙ ΑΠΟ ΤΙΣ 19 ΙΟΥΛΙΟΥ 2013 ΕΩΣ ΤΙΣ 31 ΔΕΚΕΜΒΡΙΟΥ 2013
            
            
                        Κωδικός προϊόντος
                     
                     
                        Προορισμός
                     
                     
                        Μονάδα μέτρησης
                     
                     
                        Ποσό των επιστροφών
                     
                  
                        0105 11 11 9000 
                        0105 11 19 9000 
                        0105 11 91 9000 
                        0105 11 99 9000 
                        0105 12 00 9000 
                        0105 14 00 9000 
                        0207 12 10 9900 
                        0207 12 90 9190 
                        0207 12 90 9990 
                     
                     
                        A02
                        A02
                        A02
                        A02
                        A02
                        A02
                        V03
                        V03
                        V03
                     
                     
                        EUR/100 τεμάχια
                        EUR/100 τεμάχια
                        EUR/100 τεμάχια
                        EUR/100 τεμάχια
                        EUR/100 τεμάχια
                        EUR/100 τεμάχια
                        EUR/100 kg
                        EUR/100 kg
                        EUR/100 kg
                     
                     
                        0,00
                        0,00
                        0,00
                        0,00
                        0,00
                        0,00
                        0,00
                        0,00
                        0,00
                     
                  
                        
                           ΣΗΜ.: Οι κωδικοί των προϊόντων, καθώς και οι κωδικοί των προορισμών της σειράς «Α» ορίζονται στον κανονισμό (ΕΟΚ) αριθ. 3846/87 της Επιτροπής (ΕΕ L 366 της 24.12.1987, σ. 1).
                        Οι άλλοι προορισμοί καθορίζονται ως εξής: V03: A24, Ανγκόλα, Σαουδική Αραβία, Κουβέιτ, Μπαχρέιν, Κατάρ, Ομάν, Ενωμένα Αραβικά Εμιράτα, Ιορδανία, Υεμένη, Λίβανος, Ιράκ και Ιράν.